**Llŷr James Cyf**

**Telerau ac amodau**

**Cyflwyniad**

Y telerau ac amodau yma yw’r rhai cyffredinol am ein gwaith. Amlinellir amodau penodol pob gorchwyl mewn llythyr ymrwymiad penodol.

**Y gyfraith gymwys**

Cyfraith y Deyrnas Unedig sy’n llywio’r llythyr ymrwymiad hwn, y rhestr o wasanaethau a’n telerau ac amodau busnes safonol, a dylid eu dehongli yn unol â’r gyfraith honno. Mae’r naill ochr a’r llall yn cytuno y bydd gan lysoedd y Deyrnas Unedig awdurdodaeth gyfyngol o ran unrhyw hawliad, anghydfod neu wahaniaeth barn ynglŷn â’r llythyr ymrwymiad hwn ac unrhyw fater fydd yn deillio ohono. Mae’r naill ochr a’r llall yn ildio’r hawl yn ddi-droi’n-ôl i wrthwynebu bod achos yn cael ei ddwyn gerbron y Llysoedd hynny, i hawlio bod yr achos wedi’i ddwyn gerbron fforwm amhriodol, neu i hawlio nad oes awdurdodaeth gan y Llysoedd hynny.

**Awdurdodi a chofrestru**

Mae cwmni Llŷr James Cyf wedi’i gofrestru gyda’r sefydliad ICAEW fel Cyfrifwyr Siartredig, a gellir gweld enw’r cwmni ar y gofrestr o aelodau ar <http://find.icaew.com/>

Rydym wedi’n cofrestru fel archwilwyr gan y sefydliad ICAEW yn y DU, a gellir gweld manylion ein cofrestru ar www.auditregister.org.uk o dan y cofrestrif **C003419563.**

# Adnabod a gwirio cleient

Fel yn achos cwmnïau gwasanaethau proffesiynol eraill, mae gofyn i ni adnabod a gwirio ein cleientiaid i bwrpasau deddfwriaeth atal gwyngalchu arian y DU. Heblaw am amgylchiadau eithriadol, ni allwn ddechrau gweithio hyd nes y cyflawnwyd y gofyniad hwn. Fe allwn geisio gennych chi, a chadw, unrhyw wybodaeth a dogfennaeth sydd ei angen arnom i’r pwrpasau hyn a / neu wneud chwiliadau o fasau data addas gan gynnwys meddalwedd gwirio ID.

**Deddf Llwgrwobrwyo 2010**

Yn unol â gofynion Deddf Llwgrwobrwyo 2010, mae gennym bolisïau a gweithdrefnau ar waith sy’n atal y busnes a’i bartneriaid a’r staff rhag cynnig na derbyn llwgrwobrwyon.

**Arian y Cleient**

Mae’n bosibl y byddwn o bryd i’w gilydd yn dal arian ar eich rhan. Bydd yr arian hwnnw yn cael ei ddal mewn ymddiriedolaeth mewn cyfrif banc y cleientiaid, sy’n gyfrif cwbl ar wahân i gyfrif y cwmni. Bydd y cyfrif yn cael ei redeg, ac ymdrinnir â phob arian, yn unol â Rheolau Cymdeithas y Cyfrifwyr Ardystiedig Siartredig ar Arian Cleientiaid. Gellir gweld y rheolau hyn ar wefan ICAEW yn http://www.icaew.com

Ni fydd unrhyw ffioedd a delir ymlaen llaw am waith proffesiynol yn cael eu trin fel arian cleientiaid.

Byddwn yn dychwelyd yn brydlon unrhyw arian sy’n perthyn i chi os nad oes gennym reswm i’w gadw. Os bydd unrhyw arian sydd yng nghyfrif banc y cleientiaid heb ei hawlio a nad oes modd canfod y cleient sydd biau’r arian hwnnw o fewn pum mlynedd, neu os daw’r practis hwn i ben, bydd yr hawl gennym i dalu’r arian hwnnw i elusen gofrestredig.

**Comisiwn neu fuddion eraill**

Mewn rhai amgylchiadau, bydd comisiwn neu fuddion eraill o bosibl yn daladwy i ni am drafodion a drefnwn ar eich rhan. Lle bo hyn yn digwydd, byddwn yn eich hysbysu yn ysgrifenedig o’r union swm a’r telerau talu. Yr un fydd yn wir pan wneir y taliad i / neu pan drefnir trafodion gan berson neu fusnes sy’n gysylltiedig â’n busnes ni. Ni fyddwn yn gostwng y ffioedd fyddem fel arall yn eu codi yn ôl swm y comisiwn neu fuddion.

**Cyfathrebu**

Byddwn ni’n cyfathrebu â chi â thrydydd parti, drwy’r e-bost neu ddulliau eraill electronig. Cyfrifoldeb y derbynnydd yw defnyddio meddalwedd chwilio feirysau mewn e-byst ac unrhyw atodiadau.

Drwy gyfathrebu electronig mae risg nad yw’r e-bost yn cyrraedd pen ei daith, bod oedi cyn derbyn yr e-bost, bod yr e-bost yn cael ei gyfeirio yn anfwriadol i’r cyfeiriad anghywir neu fod trydydd parti yn rhyng-gipio’r e-bost. Rydym yn defnyddio meddalwedd sganio-feirysau i leihau’r risg bod feirysau ac eitemau niweidiol cyffelyb yn cael eu trosglwyddo drwy e-byst neu ddyfeisiau storio electronig. Serch hynny, nid yw cyfathrebu electronig yn gant y cant diogel, ac ni fyddwn yn atebol am ddifrod neu golled a achosir gan feirysau nac am gyfathrebiadau sy’n cael eu llygru neu eu newid wedi iddynt gael eu dosbarthu. Ni allwn ychwaith dderbyn unrhyw atebolrwydd am broblemau neu wallau damweiniol sy’n ymwneud â’r dull hwn o gyfathrebu yn enwedig mewn perthynas â deunydd masnachol sensitif. Dyma’r risgiau y mae’n rhaid i chi eu hysgwyddo am well effeithlonrwydd a chostau is. Os nad ydych yn barod i dderbyn y risgiau hyn, cofiwch roi gwybod i ni a byddwn yn cysylltu â chi drwy’r post papur, oni bai bod rhaid cyflwyno gwybodaeth yn electronig.

Cymerir y bydd unrhyw gyfathrebu gennym ni â chi a anfonir drwy’r post yn cyrraedd eich cyfeiriad post chi cyn pen dau ddiwrnod gwaith o’r diwrnod yr anfonwyd y ddogfen.

Pan fyddwn ni’n cyrchu gwybodaeth a ddelir yn electronig gan CThEM, efallai y byddwn ni’n cael mynediad i ragor o wybodaeth nag sydd ei angen arnom, a byddwn ni ond yn cyrchu cofnodion y mae angen rhesymol amdanynt i gynnal y cytundeb.

Mae’n ofynnol i chi ein diweddaru â manylion cyswllt cywir bob amser. Mae hyn yn bwysig er mwyn sicrhau nad yw cyfathrebiadau a phapurau’n cael eu hanfon i’r cyfeiriad anghywir.

**Cyfrinachedd**

Mae cyfathrebu rhyngom yn gyfrinachol. Byddwn ni’n cymryd pob cam rhesymol i beidio â datgelu eich gwybodaeth oni bai fod gorfodaeth arnom i wneud hynny fel yr amlinellir yn ein hysbysiad preifatrwydd. Oni bai eich bod yn rhoi caniatâd i ni ddadlennu gwybodaeth ar eich rhan, bydd y ddealltwriaeth hon yn gymwys yn ystod yr ymrwymiad hwn ac wedi hynny.

Mae’n bosibl y byddwn o bryd i’w gilydd yn is-gontractio gwaith ar eich materion i weithwyr proffesiynol eraill ym maes trethu neu gyfrifyddu. Bydd yr isgontractwyr yn rhwymedig i’n telerau cyfrinachedd cleientiaid.

Neilltuwn yr hawl, at ddibenion gweithgareddau hyrwyddo, hyfforddiant neu at ddibenion eraill o ran busnes, i nodi eich bod yn gleient. Fel y nodir uchod, ni fyddwn yn datgelu unrhyw wybodaeth gyfrinachol.

**Gwrthdaro buddiannau**

Fe wnawn eich hysbysu os bydd unrhyw wrthdaro buddiannau yn ein perthynas gyda chi, neu yn ein perthynas gyda chi ac unrhyw gleient arall. Lle mae gwrthdaro wedi ei gydnabod a lle nad oes ffordd o reoli ein gwasanaethau sydd yn diogelu eich buddiannau, yn anffodus, ni fyddwn yn medru darparu unrhyw wasanaeth pellach.

Os oes yna unrhyw wrthdaro buddiannau ac mae’n bosib, trwy fabwysiadu dulliau diogelu, warchod eich buddiannau byddwn yn eu mabwysiadu ac yn eich hysbysu o’r ffeithiau priodol. Rydym yn cadw’r hawl i gynrychioli cleient arall lle mae eu buddiannau yn wahanol i'ch rhai chi, neu yn groes i’ch buddiannau chi.

**Diogelu Data**

Rydym ni’n cadarnhau y byddwn ni’n cydymffurfio â darpariaethau’r Rheoliad Diogelu Data Cyffredinol (GDPR) wrth brosesu data personol amdanoch chi, eich cyfarwyddwyr a chyflogeion a’ch teulu(oedd).

Ystyr prosesu yw:

* Cael, cofnodi neu ddal data personol; neu
* Gweithredu unrhyw weithred neu gasgliad o weithredoedd ar ddata personol, gan gynnwys casglu a storio, trefnu, addasu, newid defnyddio, datgelu (drwy unrhyw fodd) neu ddileu (drwy unrhyw fodd) o’r cofnodion ysgrifenedig a digidol.

Bydd angen yr wybodaeth y byddwn ni’n ei chael, prosesu, defnyddio a datgelu arnom er mwyn:

* Cyflawni’r cytundeb
* Cydymffurfio â’n rhwymedigaeth gyfreithiol a rheoleiddiol ac i atal trosedd
* Cysylltu â chi â manylion gwasanaethau eraill pan fyddwch chi wedi rhoi eich caniatâd i ni wneud hynny
* Diddordebau cyfreithlon eraill sy’n ymwneud â gwarchod yn erbyn unrhyw ddarpar hawliau a gweithredu disgyblaethol yn ein herbyn ni.

Mae hyn yn cynnwys, ond heb ei gyfyngu i, bwrpasau fel diweddaru a gwella ein cofnodion cleientiaid, dadansoddi i bwrpasau rheoli a ffurflenni statudol.

O ran ein rhwymedigaethau proffesiynol rydym ni’n gwmni sy’n aelod o’r ICAEW. O dan reolau moesegol a rheoleiddiol ICAEW, mae’n ofynnol i mi ganiatâu mynediad i ffeiliau a chofnodion cleientiaid i bwrpas cynnal ein aelodaeth o’r corff hwn.

Cynhwysir manylion pellach ar brosesu data yn ein hysbysiad preifatrwydd, y dylid ei ddarllen ochr yn ochr â’r telerau ac amodau hyn.

**Ymddiswyddiad**

Os fyddwn yn ymddiswyddo neu’n cael cais i ymddiswyddo fe fyddwn yn paratoi llythyr priodol i sicrhau bod cyfrifoldebau'r naill a’r llall yn glir.

Pe na bai gennym gyswllt â chi am gyfnod o dwy flynedd neu fwy, fe allwn anfon at y cyfeiriad olaf sy’n wybyddus gennym ar eich cyfer lythyr datgysylltu a pheidio â gweithredu o hynny ymlaen.

Rydym ni’n cadw’r hawl ar ôl terfynu am unrhyw reswm i ddinistrio unrhyw ddogfennaeth o’ch eiddo nad ydym wedi gallu’i ddychwelyd atoch ar ôl cyfnod o chwe mis oni bai fod cyfreithiau neu reoliadau’n mynnu’n wahanol.

**Ffioedd**

Seilir ein ffioedd ar y cyfrifoldeb a'r medr y mae'n rhaid wrthynt i gyflawni'r gwaith a'r amser a dreuliwyd wrtho. Oni chytunwyd yn wahanol, codir ffioedd ar wahân ar gyfer pob dosbarth o waith.

Os ydym yn rhoi amcangyfrif i chi o’n ffioedd am waith penodol, ni fydd yr amcangyfrif hwnnw yn eich rhwymo mewn contract oni bai ein bod yn nodi’n benodol mai hynny fydd yn digwydd.

Lle gofynnir am hynny fe allwn nodi ffi benodol am ddarparu gwasanaethau penodol neu amrediad dangosol o ffioedd am aseiniad penodol. Nid yw’n arferol gennym i glustnodi ffioedd penodol am fwy na blwyddyn ymlaen llaw gan fod angen adolygu’r cyfryw ffioedd yn ôl yr hyn sydd wedi digwydd. Os daw’n amlwg i ni, oherwydd amgylchiadau na ellid fod wedi’u rhagweld, bod dyfynbris ffi yn annigonol, rydym yn neilltuo’r hawl i roi gwybod i chi am ffigur neu amrediad diwygiedig a cheisio’ch cytundeb ar y ffigurau newydd.

Mewn rhai achosion, mae’n bosibl y bydd hawl gennych i gael cymorth i dalu’ch ffioedd proffesiynol, yn enwedig mewn perthynas ag unrhyw ymchwiliad i’ch materion treth gan Gyllid a Thollau Ei Mawrhydi. Gallech gael cymorth drwy bolisïau yswiriant a all fod gennych neu drwy aelodaeth o gorff proffesiynol neu undeb llafur. Os nad ni a drefnodd eich yswiriant, bydd gofyn i chi roi gwybod i ni am unrhyw gyfryw yswiriant sydd gennych. Byddwch yn dal yn atebol i dalu ein ffioedd ni p’un ai bod y cyfan neu ran o’r ffioedd i’w talu gan eich yswirwyr.

Oni y cytunwyd yn wahanol, nid yw’n ffioedd yn cynnwys costau unrhyw drydydd parti, cwnsler na ffioedd proffesiynol eraill.

Mae’n arferiad gennym i godi anfonebau dros dro wrth baratoi’r gwaith. Mae’r anfonebau yma yn daladwy’n llawn cyn bydd tystysgrif y cyfrifon yn cael ei harwyddo a’r Ffurflen Dreth yn cael ei chyflwyno.

Mae'n arferol gennym ofyn i gleientiaid drefnu eu bod yn talu cyfran o'u ffi drwy archeb banc sefydlog misol. Ffioedd am waith y cytunwyd arno trwy'r llythyr ymrwymiad ar gyfer y flwyddyn hon a blynyddoedd i ddod a delir felly.

Telir anfonebau (heblaw rhai a delir drwy archebion banc sefydlog) ymhen 14 diwrnod.

Mae gennym yr hawl i godi llog ar unrhyw anfonebau a delir yn hwyr ar raddfa o 2% yn uwch na graddfa safonol y banc yn unol â Deddf Taliad Hwyr o Ddyledion Masnachol (Llog) 1998. Mae gennym hefyd yr hawl i wrthod ein gwasanaethau a’ch hysbysu yn ysgrifenedig o hynny os fydd taliadau yn afresymol o hwyr. Byddwn yn gwneud hyn unig os ydyw yn deg a rhesymol i weithredu felly.

Os nad ydych yn derbyn bod ffi a anfonebwyd yn deg ac yn rhesymol, rhaid i chi roi gwybod i ni cyn pen 21 diwrnod o dderbyn yr anfoneb, ac os na fyddwch yn gwneud hynny, cymerir eich bod yn derbyn bod y taliad yn ddyledus.

Yn achos anghydfod ynglŷn â lefel y ffioedd a godwyd, rydym yn neilltuo’r hawl i’w gwneud yn ofynnol yr ymdrinnir â’r mater drwy gymrodeddu. Argymhellwn mai’r gwasanaeth cymrodeddu ffioedd a ddarperir gan ICAEW ar gyfer ei aelodau fydd yn gwneud y cymrodeddu. ICAEW fydd yn penodi’r cymrodeddwr ffioedd; y ffi fydd y ffi a negodir gyda chymrodeddwr ICAEW.

**Gweithrediad**

Fe fyddwn ond yn eich cynorthwyo a’r broses o weithredu ein cyngor ar ôl derbyn cyfarwyddyd penodol yn ysgrifenedig.

**Hawliau Eiddo Deallusol**

Byddwn yn cadw hawlfraint unrhyw ddogfen a baratowyd gennym yn ystod ein hymrwymiad heblaw bod deddf gwlad yn datgan fel arall.

**Dehongliad**

Os oes unrhyw gymal yn y llythyr ymrwymiad neu’r atodlen yn ddi-rym, ni fydd y cymal hwnnw yn rhan o’r cytundeb hwn.

Lle mae gwrthdaro rhwng y telerau ac amodau a’r llythyr ymrwymiad neu’r atodlenni, y llythyr ymrwymiad neu’r atodlenni fydd yn cael blaenoriaeth.

**Anghydfod mewnol**

Os deuwn yn ymwybodol o anghydfod rhwng partïon sy’n berchen neu sy’n ymwneud mewn rhyw fodd neu’i gilydd â pherchnogaeth neu reolaeth y busnes, dylid nodi mai ein cleient yw’r busnes, ac ni fyddwn yn rhoi gwybodaeth na gwasanaethau i un parti heb i’r partïon eraill wybod a chaniatáu hynny. Oni bai y cytunir fel arall gan bob parti, byddwn yn parhau i ddarparu gwybodaeth i’r lleoliad a’r unigolion a nodir yn ein llythyr ymrwymiad. Os derbynnir cyngor, gwybodaeth neu gyfarwyddiadau sy’n groes i’w gilydd oddi wrth y gwahanol bartïon o fewn y busnes, byddwn yn cyfeirio’r mater yn ôl i’r perchnogion/ cyfarwyddwyr, a pheidio â chymryd unrhyw gamau pellach hyd nes bod y perchnogion/ cyfarwyddwyr yn cytuno ar y camau i’w cymryd.

**Trafodion Buddsoddi**

Rheolir y practis hwn gan Ddeddf Gwasanaethau Ariannol a Marchnadoedd 2000 a Deddf Gwasanaethau Ariannol 2012.

Os byddwch angen cyngor ar fuddsoddiadau, gan gynnwys yswiriant, yn ystod y cyfnod yr ydym yn darparu gwasanaethau proffesiynol i chi, mae’n bosibl y bydd raid i ni eich cyfeirio at rywun sydd wedi’i awdurdodi gan yr Awdurdod Ymddygiad Ariannol neu a drwyddedwyd gan Gorff Proffesiynol Dynodedig, gan nad ydym ni yn eu plith.

**Lien**

Cyn belled a bod hawl gennym trwy ddeddf gwlad neu reolau proffesiynol, rydym yn cadw’r hawl i ddefnyddio lien dros unrhyw arian, dogfennau neu lyfrau sydd gennym yn ein meddiant, sydd yn perthyn i unrhyw ymrwymiad gyda chi nes eich bod wedi talu unrhyw ffioedd neu gostau yn llawn.

**Terfyn atebolrwydd**

Fe ddarparwn ein gwasanaethau gyda gofal a medrusrwydd rhesymol. Mae ein cyfrifoldeb ni i chi wedi ei gyfyngu i unrhyw golled, iawndal neu gostau a threuliau sy’n deillio o’n hesgeulustod neu ddiffyg bwriadol.

**Eithriad rhag atebolrwydd am golled a achoswyd gan eraill**

Ni fyddwn yn atebol am unrhyw golledion, cosbau, gordal, llog neu dreth ychwanegol sy’n deillio o weithred neu esgeulustod unrhyw berson arall neu oherwydd ein bod wedi derbyn gwybodaeth sy’n anghyflawn, yn gamarweiniol neu yn anghywir neu eich bod heb weithredu ar y cyngor a roddwyd i chi.

Yn enwedig, pan fyddwn ni’n eich cyfeirio chi at gwmni arall y byddwch chi’n ymwneud yn uniongyrchol â nhw, nid ydym ni’n derbyn dim cyfrifoldeb o ran eu gwaith nhw ac ni fyddwn ni’n atebol am unrhyw golled a achoswyd ganddynt.

**Eithriad rhag atebolrwydd yn berthnasol i amgylchiadau tu hwnt i’n rheolaeth**

Ni fyddwn yn atebol i chi am unrhyw oedi neu anallu i gwblhau ein cyfrifoldebau i chi dan delerau ac amodau'r llythyr ymrwymiad hwn os yw achos yr oedi neu’r ddiffyg tu allan i’r rheolaeth.

**Eithrio atebolrwydd yn ymwneud â pheidio â datgelu neu gamliwio**

Ni fyddwn yn gyfrifol nac yn atebol am unrhyw golled, niwed neu gostau os ydy’r wybodaeth faterol berthnasol wedi ei dal nôl neu ei chuddio neu ein bod wedi cael ein camarwain trwy dwyll neu ddiffyg bwriadol gan unrhyw berson sydd yn rhan o’r ymrwymiad yma gan gynnwys cyfarwyddwyr, swyddogion, gweithwyr, ymddiriedolwyr neu gynghorwyr. Nid yw’r eithriad yma yn ddilys lle dylsai’r twyll fod wedi bod yn amlwg inni (trwy wneud ein gwaith, fel yn y llythyr ymrwymiad, gyda gofal a medrusrwydd), heb orfod gwneud ymholiadau pellach.

**Digolledu am ddatgeliad anawdurdodedig**

Rydych yn cytuno i’n digolledu am unrhyw gais (gan gynnwys unrhyw gais am esgeulustod) sydd yn codi oherwydd datgeliad, heb ei awdurdodi, o’n cyngor a’n barn, naill ai yn ysgrifenedig neu ar lafar. Bydd y digolledu yn cynnwys unrhyw gostau am amddiffyn unrhyw gais felly, gan gynnwys ein ffioedd arferol am ein hamser yn amddiffyn y cais.

**Terfyn atebolrwydd agregedig**

Lle bo’r llythyr ymrwymiad yn nodi terfyn ar atebolrwydd agregedig, yna'r swm hwnnw fydd uchafswm atebolrwydd agregedig y cwmni hwn, ei gyfarwyddwyr a’i gyflogeion, i bob person y cyfeiriwyd y llythyr ymrwymiad hwn ato, a hefyd unrhyw berson arall yr ydym wedi cytuno gyda chi y gall ddibynnu ar ein gwaith. Drwy lofnodi’r llythyr ymrwymiad hwn, rydych yn cytuno eich bod wedi rhoi ystyriaeth briodol i’r terfyn hwn a derbyn bod y terfyn yn rhesymol ym mhob amgylchiadau. Os nad ydych yn dymuno derbyn y terfyn hwn dylech gysylltu â ni i drafod y swm cyn llofnodi’r llythyr ymrwymiad.   
  
Rydych wedi cytuno na fyddwch yn dod ag unrhyw hawliad o fath sy’n gynwysedig o fewn y pwnc terfyn, yn erbyn unrhyw un o’n cyfarwyddwyr neu gyflogeion ar sail bersonol.

**Deddf Contractau (Hawliau Trydydd Parti) 1999**

At eich defnydd chi yn unig y mae’r cyngor a’r wybodaeth a ddarperir gennym i chi fel rhan o’n gwasanaeth, ac nid i unrhyw drydydd parti y byddwch o bosibl yn cyfathrebu’r wybodaeth oni bai ein bod yn benodol wedi cytuno yn y llythyr ymrwymiad y gall trydydd parti penodol ddibynnu ar ein gwaith. Nid ydym yn derbyn unrhyw gyfrifoldeb i drydydd parti, gan gynnwys unrhyw gwmni grŵp nad yw’r llythyr ymrwymiad wedi'i gyfeirio ato, am unrhyw gyngor, gwybodaeth neu ddeunydd a gynhyrchir fel rhan o’n gwaith i chi yr ydych chi yn ei wneud ar gael iddynt hwy. Parti i’r cytundeb hwn yw’r unig berson sydd â’r hawl o dan Ddeddf Contractau (Hawliau Trydydd Parti) 1999 i orfodi unrhyw un o’i delerau.

Os datgelir ein gwybodaeth i drydydd parti (gyda’n caniatâd ni neu heb ganiatâd), yna nid ydym yn derbyn unrhyw gyfrifoldeb nac atebolrwydd i’r trydydd parti hwnnw am unrhyw ganlyniadau a all godi yn sgîl y wybodaeth honno, petaent yn dibynnu ar y wybodaeth.

Os bwriedir dosbarthu unrhyw ddogfen neu ddatganiad sy’n dwyn ein henw i drydydd parti, cysylltwch â ni os gwelwch yn dda cyn gwneud hynny.

**Rheoliadau Arian Amheus 2017 - “Money Laundering”**

Yn unol â Deddf "Proceeds of Crime” 2002, Y Ddeddf Derfysgaeth, Rheoliadau Gwyngalchu Arian 2017 a Rheoliadau Gwyngalchu Arian, Ariannu Terfysgaeth a Throsglwyddiad Arian (Gwybodaeth ar y Talwr) 2017 rydych yn cytuno hepgor yr hawl i gyfrinachedd yn ymwneud ag unrhyw adroddiad neu ddogfen neu wybodaeth a ddatgelir i’r Asiantaeth Drosedd Genedlaethol. (ADG)

Rydych yn cydnabod hefyd ei fod ein rheidrwydd arnom i hysbysu’r Asiantaeth Drosedd Genedlaethol heb eich caniataid chi os ydym yn drwgdybio camddefnydd o arian. Rydych hefyd yn cydnabod ei fod yn rheidrwydd arnom I hysbysu’r ADG petawn yn amau unrhyw achos o gamddefnydd o arian.

Fel yn achos sefydliadau gwasanaethau proffesiynol eraill, mae angen inni fabwysiadu polisïau priodol i asesu risg yn ymwneud a “money laundering”; mae hyn yn berthnasol i’r berthynas broffesiynol ar ei hyd. Mae hyn yn cynnwys cyflawni’r gwaith ymchwilio priodol cyn dechrau. Fel un o ofynion y rheoliadau, efallai fe fydd angen inni ofyn i chi am gopi o’ch pasbort fel tystiolaeth.

Byddwn yn cadw copïau o unrhyw gofnodion felly am gyfnod o bum mlynedd o leiaf ar ôl i’n perthynas ddarfod. Bydd y cyfnod hwn yn ymestyn I 10 mlynedd petai gennym ddyletswydd stadudol neu petai achos llys.

**Hysbysu**

Ni ystyrir ein bod wedi derbyn hysbysiad, at ddibenion ein cyfrifoldebau archwilio/cyfrifon/treth, o wybodaeth a ddarparwyd i aelodau o’n cwmni heblaw’r rhai sy’n gweithio ar yr aseiniad penodol (megis gwybodaeth a ddarperir mewn perthynas â chyfrifyddu, trethu a gwasanaethau eraill).

**Cyfnod yr Ymrwymiad**

Fe fydd yr ymrwymiad yn cychwyn pan yr ydym yn derbyn cadarnhad pendant eich bod yn cytuno gyda thelerau’r llythyr ymrwymiad. Ni fyddwn yn gyfrifol am chyfnodau cyn y dyddiad yma heblaw ein bod yn cynnwys yn y llythyr ymrwymiad.

Mae hawl gan y naill ochr neu’r llall i ddod a’r ymrwymiad yma i ben wrth roi dim llai na 21 diwrnod o rybudd yn ysgrifenedig. Os ydych wedi gwrthod cydweithredu â ni neu ein bod yn credu eich bod wedi darparu i ni neu i Gyllid a Thollau, unrhyw wybodaeth amheus, mae hawl gennym ddod a’r ymrwymiad i ben yn syth.

Os fydd ein hymrwymiad yn dod i ben felly, byddwn yn ceisio cytuno gennych drefniadau am gwblhau unrhyw waith mewn llaw heblaw bod rheswm cyfreithiol neu reolau proffesiynol yn golygu bod yn rhaid dod a’n gwaith i ben yn syth. Dan amgylchiadau felly, ni fyddwn yn medru cwblhau unrhyw waith mewn llaw ac yn gyfrifol nac yn atebol am unrhyw ganlyniad.

Os byddwn yn ymrwymo i gyflawni darn o waith untro’n unig (er enghraifft, cyngor ar drafodiad untro’n unig neu baratoi ffurflen dreth ar gyfer un flwyddyn yn unig) bydd yr ymrwymiad hwnnw yn dod i ben gynted ag y daw’r gwaith i ben. Ystyrir mai dyddiad cwblhau’r gwaith yw’r dyddiad terfynu ac nid oes arnom ni ddim dyletswyddau i chi ac ni fyddwn yn ymgymryd â gwaith pellach y tu hwnt i’r dyddiad hwnnw.

Pan ddarperir gwaith sy’n digwydd dro ar ôl tro (er enghraifft gwaith cydymffurfio parhaus fel cwblhau ffurflenni treth blynyddol) bydd yr ymrwymiad hwnnw yn dod i ben ar y dyddiad perthnasol yng nghyd-destun y terfynu fel yr amlinellir uchod. Oni bai fod terfynu ar unwaith yn berthnasol, yn ymarferol ystyr hyn yw mai’r dyddiad terfynu perthnasol yw:

* 21 diwrnod ar ôl dyddiad yr hysbysiad terfynu; neu
* Dyddiad hwyrach y cytunwyd arno

Nid oes arnom ni ddim dyletswyddau i chi y tu hwnt i’r dyddiad terfynu ac ni fyddwn yn ymgymryd ag unrhyw waith pellach.

**Canllawiau Moesegol**

Rheolir y practis gan ganllawiau moesegol Sefydliad y Cyfrifwyr Siartredig yn Lloegr a Chymru (ICAEW) a byddwn yn derbyn eich cyfarwyddiadau ar sail ein cydymffurfiaeth a’r canllawiau hynny.

Chi sy’n gyfrifol am ddwyn i’n sylw unrhyw gamgymeriadau, hepgoriadau neu wallusrwydd yn eich ffurflenni y daethoch yn ymwybodol ohonynt ar ôl cyflwyno’r ffurflenni, er mwyn i ni eich cynorthwyo i wneud datgeliad gwirfoddol.

Yn benodol, rydych yn rhoi inni yr awdurdod i gywiro camgymeriadau Cyllid a Thollau pan ddown yn ymwybodol ohonynt.

Yn ogystal, ni fyddwn ni’n ymgymryd â chynllunio treth sy’n torri ymddygiad proffesiynol yng nghyd-destun trethiant. Byddwn felly’n cydymffurfio â’r rheol wrth-gam-drin gyffredinol a’r rheol wrth-osgoi a dargedwyd. Mae modd gweld copi o’r canllawiau hyn yn ein swyddfa. Ni fyddwn yn gyfrifol am unrhyw golled neu gostau yn deillio o gydymffurfiaeth a dyletswyddau statudol.

Amlinellir goblygiadau aelodaeth o gorff proffesiynol yng nghyd-destun GDPR yn yr hysbysiad preifatrwydd, y dylid ei ddarllen ochr yn ochr â’r telerau ac amodau busnes safonol hyn.

# Rheoliadau Darparu Gwasanaethau 2009

Yn unol â rheolau ein corff proffesiynol mae’n ofynnol i ni gael yswiriant indemnio proffesiynol. Gellir gweld manylion am ein hyswirwyr a’r yswiriant ei hun yn ein swyddfa.

**Rheoli Ansawdd**

Fel rhan o’n hymrwymiad parhaus i ddarparu gwasanaeth o safon, arolygir ein ffeiliau o bryd i’w gilydd gan gorff annibynnol sy’n gyfrifol am reoli ansawdd. Mae’r arolygwyr proffesiynol hynod brofiadol hyn yn gaeth i’r un rheolau ar gyfrinachedd a chyfarwyddwyr a gweithwyr y practis hwn.

**Helpwch ni i roi’r Gwasanaeth Iawn i Chi**

Os hoffech drafod a ni sut y gallwn wella'n gwasanaeth ichi, neu os ydych yn anhapus a'r gwasanaeth rydych wedi'i dderbyn, rhowch wybod inni trwy ffonio Llŷr James.

Ymrwymwn i ymchwilio i bob cwyn yn ofalus ac yn brydlon ac i wneud popeth yn ein gallu i esbonio'r sefyllfa ichi. Os gwelwn ein bod wedi rhoi gwasanaeth anfoddhaol i chi, ymrwymwn i wneud popeth o fewn rheswm i unioni'r sefyllfa. Os byddwch yn parhau'n anhapus, fe allwch wrth gwrs gysylltu â'r Sefydliad.

**Dibyniaeth ar Gyngor**

Byddwn yn cofnodi unrhyw gyngor ar faterion pwysig yn ysgrifenedig. Ni allwch ddibynnu ar gyngor a roddir ar lafar heb dderbyn cadarnhad yn ysgrifenedig.

Os byddwn yn cynnig cyngor i chi ar lafar e.e. mewn cyfarfod neu dros y ffon ac rydych yn dymuno dibynnu ar y cyngor hwnnw, mae’n rhaid i chi ofyn amdano ar ffurf llythyr/e-bost yn ogystal.

**Cadw cofnodion**

Mae’n gyfrifoldeb arnoch yn ôl y gyfraith i gadw dogfennau a chofnodion am eich materion treth. Yn ystod ein gwaith byddwn yn casglu gwybodaeth oddi wrthych ac eraill sy’n berthnasol i’ch materion. Byddwn yn dychwelyd pob dogfen wreiddiol i chi os gofynnir am hynny.

Pan fyddwn ni’n peidio â gweithredu ar eich rhan byddwn ni’n ceisio cytuno ar y safle o ran cael mynediad i gofnodion cyfrifo yn y cwmwl er mwyn sicrhau parhad y gwasanaeth. Fe all hyn olygu eich bod chi’n mynd i gyflogaeth uniongyrchol â'r darparwyr meddalwedd ac yn talu am y gwasanaeth hwnnw ar wahân.

Mae’n ofynnol yn ôl y gyfraith i gadw dogfennau a chofnodion am eich materion fel a ganlyn:

*Unigolion, ymddiriedolwyr a phartneriaethau*

- sydd ag incwm masnachu neu rentu: 5 mlynedd a 10 mis ar ôl diwedd y flwyddyn dreth;

- fel arall: 22 mis ar ôl diwedd y flwyddyn dreth;

*Cwmnïau, Partneriaethau Atebolrwydd Cyfyngedig ac endidau corfforaethol eraill*

- 6 blynedd o ddiwedd y cyfnod cyfrifyddu;

Er bod rhai cofnodion a dogfennau yn ôl y gyfraith yn eiddo i chi, fe fydd hawl gennym i ddinistrio unrhyw ohebiaeth neu bapurau eraill sydd gennym naill ai yn y stordy neu yn electroneg ar ôl saith mlynedd. Mae hyn yn cynnwys eich dogfennau os na chawsant eu hawlio gennych o fewn y cyfnod saith mlynedd. Mae’n ofynnol i chi ddweud wrthym os ydych eisiau i ni ddychwelyd y dogfennau neu eich bod eisiau i ni gadw dogfennau penodol am gyfnod pellach.

Dylech ddal eich gafael ar y dogfennau a anfonir atoch gennym ni fel yr amlinellir yn yr hysbysiad preifatrwydd, y dylid ei ddarllen ochr yn ochr â’r telerau ac amodau hyn.

**Amserlen**

Bydd y gwasanaethau yr ymgymerwn i’w cyflawni i chi yn cael eu cyflawni yn ôl amserlen i’w phenderfynu rhyngom, a hynny’n barhaus.

Bydd amseru ein gwaith yn ddibynnol beth bynnag ar dderbyn yr holl wybodaeth a dogfennau yn ddiymdroi pan ofynnwn amdanynt.